62021TO0422_RES
Zadeva T‑422/21
Daimler AG
proti
Uradu Evropske unije za intelektualno lastnino
Sklep Splošnega sodišča (peti senat) z dne 7. decembra 2021
„Ničnostna tožba – Znamka Evropske unije – Neobstoj zastopanja po odvetniku, ki je upravičen za zastopanje pred sodišči države članice ali druge države pogodbenice Sporazuma EGP – Očitna nedopustnost“
Sodni postopek – Vloga, s katero se postopek začne – Formalne zahteve – Podpis odvetnika – Vloga, ki jo podpiše odvetnik, ki ni upravičen za zastopanje pred sodiščem države članice ali države pogodbenice Sporazuma o Evropskem gospodarskem prostoru – Tožba za razglasitev ničnosti odločbe agencije Unije, sprejete po koncu prehodnega obdobja, določenega v Sporazumu o izstopu Združenega kraljestva iz Unije – Vloga, ki jo podpiše odvetnik, upravičen za zastopanje pred sodišči Združenega kraljestva – Očitna nedopustnost
(Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, členi 87, 91(1) in (2), 92(1), 93, 95(1) in 97, Statut Sodišča, člena 19, četrti odstavek, in 53)
(Glej točke 15 in od 17 do 25.)
Povzetek
Družba Daimler AG je 12. julija 2021 v sodnem tajništvu Splošnega sodišča vložila tožbo zoper odločbo odbora za pritožbe pri Uradu Evropske unije za intelektualno lastnino (EUIPO) z dne 7. maja 2021. Družba Daimler je navedla, da jo zastopata dva odvetnika, upravičena za zastopanje pred sodišči Združenega kraljestva.
Sporazum o izstopu (
1
) določa prehodno obdobje, ki se je končalo 31. decembra 2020.
Splošno sodišče je tožbo družbe Daimler s sklepom zavrglo kot očitno nedopustno. Prvič se je izreklo o vprašanju dopustnosti tožbe tožeče stranke, ki jo zastopajo odvetniki, upravičeni za zastopanje pred sodišči Združenega kraljestva, zoper odločbo odbora za pritožbe pri EUIPO, sprejeto po koncu prehodnega obdobja.
Presoja Splošnega sodišča
Splošno sodišče je opozorilo, da lahko stranko pred sodišči Unije zastopa ali ji pomaga le odvetnik, ki je vpisan v imenik odvetnikov v eni od držav članic ali drugi državi pogodbenici Sporazuma o Evropskem gospodarskem prostoru. (
2
) V zvezi s tem Sporazum o izstopu vsebuje različne primere, v katerih lahko odvetnik, upravičen za zastopanje pred sodišči Združenega kraljestva, zastopa stranko ali ji pomaga pred sodišči Unije. (
3
)
Drugič, Splošno sodišče ugotavlja, da ta tožba ne spada v nobenega od navedenih primerov iz Sporazuma o izstopu, zato odvetniki tožeče stranke niso mogli zastopati pred sodišči Unije.
Ugotovilo je namreč, da je bila tožba vložena po koncu prehodnega obdobja, zato se določba Sporazuma o izstopu v zvezi s postopki, ki potekajo pred sodišči Unije pred iztekom tega obdobja, ne uporablja. Ker je bila izpodbijana odločba sprejeta po koncu prehodnega obdobja, se prav tako ne uporablja določba o odločitvah, ki so jih institucije, organi, uradi in agencije Unije sprejeli pred koncem tega obdobja. (
4
)
Poleg tega Splošno sodišče ugotavlja, da v obravnavanem primeru ne gre niti za postopek zaradi neizpolnitve obveznosti na predlog Komisije, (
5
) niti za upravni postopek v zvezi z upoštevanjem prava Unije Združenega kraljestva, oseb, ki tam prebivajo ali imajo tam sedež, ali upoštevanjem prava Unije glede konkurence, (
6
) niti za postopek Evropskega urada za boj proti goljufijam ali postopek na področju državnih pomoči. (
7
) Zadeva prav tako ne spada na področje uporabe člena 97 Sporazuma o izstopu, saj se ta določba nanaša zgolj na zastopanje v postopkih v teku pred EUIPO in ne na postopek pred Splošnim sodiščem.
(
1
)	Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL 2020, L 29, str. 7; v nadaljevanju: sporazum o izstopu).
(
2
)	Člen 19, četrti odstavek, Statuta Sodišča Evropske unije.
(
3
)	Člen 91(1) in (2) Sporazuma o izstopu.
(
4
)	Člen 91(1) in (2) v povezavi s členom 95(1) Sporazuma o izstopu.
(
5
)	Člen 91(1) v povezavi s členom 87 Sporazuma o izstopu.
(
6
)	Člen 91(2) v povezavi s členom 92(1) Sporazuma o izstopu.
(
7
)	Člen 91(2) v povezavi s členom 93 Sporazuma o izstopu.